b"\n_START_ARTICLE_\nPyreneene\n_START_SECTION_\nGeologi\n_START_PARAGRAPH_\nPyreneene er eldre enn Alpene, og sedimentene ble f\xc3\xb8rst avleiret i kystbasseng i periodene paleozoikum og mesozoikum. For mellom 100 og 150 millioner \xc3\xa5r siden, i den tidlige krittiden, spredte havbunnen i Biscayabukta seg utover, og presset det som i dag er Spania mot Frankrike. Det intense trykket og l\xc3\xb8ftingen av jordskorpa p\xc3\xa5virket f\xc3\xb8rst de \xc3\xb8stlige delene og strakte seg s\xc3\xa5 gjennom hele kjeden, og n\xc3\xa5dde toppen i eocen-perioden. _NEWLINE_De \xc3\xb8stlige delene av Pyreneene best\xc3\xa5r hovedsakelig av bergartene granitt og gneis, mens de vestlige granittoppene har lag med kalkstein p\xc3\xa5 sidene. Fjellkjeden har et massivt og lite nedslepet utseende som kommer av de store mengdene granitt. Granitt er en sv\xc3\xa6rt hard bergart som st\xc3\xa5r i mot erosjon, i tillegg til at det har v\xc3\xa6rt lite isbreer i omr\xc3\xa5det.\n_START_SECTION_\nNaturressurser\n_START_PARAGRAPH_\nDet finnes ikke s\xc3\xa5 mye malm i Pyreneene, men det var tidligere flere jerngruver ved Vie de Sos i Ari\xc3\xa8ge og ved foten av Canigou i Pyr\xc3\xa9n\xc3\xa9es-Orientales. P\xc3\xa5 den spanske siden er det store nok forekomster av kull til at det er \xc3\xb8konomisk \xc3\xa5 utvinne det, mens det p\xc3\xa5 den franske siden finnes flere forekomster av brunkull. Dagbruddene i Trimoun (Ari\xc3\xa8ge) er en av de st\xc3\xb8rste kildene til talkum i Europa. _NEWLINE_Det finnes mange mineralvannkilder, og flere av disse er ganske spesielle, blant annet de varme kildene, som en har lite av i Alpene. De varme kildene, som i Bagn\xc3\xa8res-de-Luchon og Eaux-Chaudes er svovelholdige og ligger stort sett h\xc3\xb8yt. De lavere kildene, slik som i Bagn\xc3\xa8res-de-Bigorre (Hautes-Pyr\xc3\xa9n\xc3\xa9es), Rennes-les-Bains (Aude) og Campagne (Aude) er stort sett selenholdige og ikke veldig varme.\n_START_SECTION_\nKlima\n_START_PARAGRAPH_\nNedb\xc3\xb8rsmengdene, b\xc3\xa5de regn og sn\xc3\xb8, er mye st\xc3\xb8rre p\xc3\xa5 vestsida enn p\xc3\xa5 \xc3\xb8stsida av Pyreneene. Dette gj\xc3\xb8r blant annet at de \xc3\xb8stlige Pyreneene ikke har isbreer, siden det ikke kommer nok sn\xc3\xb8 her til at de kan utvikle seg. Isbreene ligger stort sett p\xc3\xa5 nordsiden av De sentrale Pyreneene, og strekker seg ikke langt ned i dalene, slik som i Alpene, men strekker seg heller langs fjellkjeden. Her, som i andre fjellkjeder i Europa, er det spor av mye mer omfattende isbredannelse under den siste istiden. Sn\xc3\xb8grensen varierer i forskjellige deler av Pyreneene fra 2\xc2\xa0700 til 2\xc2\xa0800 meter over havet.\n_START_SECTION_\nPlante- og dyreliv\n_START_PARAGRAPH_\nAt vestsida av Pyreneene har mer nedb\xc3\xb8r enn den \xc3\xb8stlige siden kan en se igjen i vegetasjonen. De lavereliggende fjellene lengst vest er skogkledde, men skogomr\xc3\xa5dene minker lenger \xc3\xb8st, og de \xc3\xb8stlige Pyreneene er bare. I vest er plantelivet, i det minste i nord, ganske likt som i Sentral-Europa, mens det i \xc3\xb8st har mer til felles med Middelhavet, selv om det bare er omtrent en breddegrad mellom disse omr\xc3\xa5dene. Pyreneene har mange endemiske arter, og av de mer spesielle finner man den eneste europeiske arten av Dioscorea, Dioscorea pyrenaica, som bare er \xc3\xa5 finne et h\xc3\xb8yt sted sentralt i Pyreneene, og den monotypiske slekta Xatardia, som bare vokser i et h\xc3\xb8yt fjellpass mellom Val d'Eynes og Catalonia. Den mest vanlige plantearten i fjellene er bergsildre, som det finnes flere endemiske arter av her. _NEWLINE_Man har ogs\xc3\xa5 flere endemiske dyrearter i Pyreneene. Pyreneisk desman, en type muldvarp, finner man bare ved enkelte fjellelver p\xc3\xa5 nordsiden av fjellene. Det eneste andre medlemmet av denne slekten finner man ved elver i Kaukasus s\xc3\xb8r i Russland. Man finner ogs\xc3\xa5 en endemisk art av salamander, kalt Euproctus pyrenaicus, som ogs\xc3\xa5 holder til i bekker og vann i stor h\xc3\xb8yde. I grottene i Ari\xc3\xa8ge finner en flere blinde insektarter. Pyreneersteinbukk ble p\xc3\xa5 mystisk vis utryddet i januar 2000, og den pyreneiske brunbj\xc3\xb8rnen ble nesten utryddet p\xc3\xa5 grunn av jakt i 1990-\xc3\xa5ra, men ble reddet da tre bj\xc3\xb8rner ble fraktet inn fra Slovenia. Bestanden har \xc3\xb8kt, og man mener n\xc3\xa5 at det er omtrent 15 brunbj\xc3\xb8rner i omr\xc3\xa5det.\n_START_SECTION_\nDemografi og kultur\n_START_PARAGRAPH_\nFor informasjon om etnologien, folkeminnene, institusjonene og historien til Pyreneene, se Andorra, Arag\xc3\xb3n, Ari\xc3\xa8ge, Baskerland, B\xc3\xa9arn, Catalonia, Navarra, Roussillon, Almogavars og Marca Hispanica._NEWLINE_Spr\xc3\xa5k som snakkes i omr\xc3\xa5det, er fransk, spansk, katalansk, oksitansk (inkl. aranesisk), aragonesisk og baskisk.\n_START_SECTION_\nSport og fritid\n_START_PARAGRAPH_\nBegge sidene av Pyreneene har popul\xc3\xa6re vintersportssteder for alpin skisport og fjellklatring._NEWLINE_Pyrena er en konkurranse i hundekj\xc3\xb8ring som blir holdt i Pyreneene. _NEWLINE_P\xc3\xa5 sommeren og h\xc3\xb8sten er to store sykkelritt innom Pyreneene, Tour de France, som holdes hvert \xc3\xa5r i juli, og La Vuelta a Espa\xc3\xb1a, som holdes i september. Etappene som blir holdt i Pyreneene er ofte avgj\xc3\xb8rende i begge rittene, og trekker til seg hundretusenvis av tilskuere."